Michael Valgren var bedre end alle de andre, da han onsdag kørte først over målstregen i den italienske klassiker Giro della Toscana. Nordjyden så velkørende ud igennem hele løbet, men det var med 14 kilometer tilbage, han satte det afgørende angreb ind. Allerede inden løbet var han udråbt som en af favoritterne til sejren, og det må man sige, han levede op til. - Jeg er ikke en rigtig bjergrytter, så jeg måtte gå dybt for at vinde. Men jeg kender stigningen rigtig godt, fordi jeg har boet i Lucca et år, og jeg kan godt lide stigningen, så det var fedt at køre den i dag, siger Michael Valgren i vinderinterviewet efter etapen. Valgren er den første danske vinder af det italienske løb. Sidste år blev løbet vundet af den colombianske rytter Fernando Gaviria. Det var første gang i tre år, at det lykkedes Michael Valgren at vinde et cykelløb. Han skal i næste uge køre VM i Belgien for det danske landshold.

Opsummering:
Nordjyske Michael Valgren kørte sig i fornem stil til sejren i det italienske løb Giro della Toscana.